Seuns maak self slaggate in pad toe | Netwerk24
Seuns maak self slaggate in pad toe
Deur Brenden Ruiter @Ruitervaniewind 16 September 2020 06:00
Damian Stalmeester, Gilberto Oranje, Jayden September en Lluwaylen Daniels het besluit om self gate in die pad toe te maak.FOTO: brenden ruiter
'n Groep seuns van Malibu Village in Blue Downs het vir die gemeenskap, en veral die munisipaliteit, gewys hoe om slaggate in paaie reg te maak.
Die maats, Damian Stalmeester, Gilberto Oranje, Jayden September en Lluwaylen Daniels, speel elke dag langs Blue Downs-weg en het al verskeie ongelukke en amper-ongelukke waargeneem.
Die ongelukke word veroorsaak deurdat motors padgee vir gate in die pad regoor die haarsalon 118 On Fleek.
"Die een keer het 'n taxi in die gat ingery. Die bestuurder het beheer oor die taxi verloor en dit het in die veld langs die pad ingery," vertel Lluwaylen.
"Vertel van die keer wat die een motor uitgeswaai het vir die ander een en teen die randsteen vasgery het," por Gilberto aan.
"Ja, daai motor het op sy dak geskuur," antwoord Jayden.
"Ek dink dit was dieselfde dag wat die bakkie amper teen die ander motor gebots het," sê Damian.
Verlede week het die groepie nog rustig gespeel toe hulle weer die gefluit van bande op die teer hoor.
"Daar was weer 'n noue ontkoming en ons het daar en dan besluit ons moet iets doen. Ons nie wil nie sien dat iemand doodgaan nie en het besluit om grawe te vat en die gat met sand en klip op te vul. Wat gebeur is dat die motors padgee vir aankomende verkeer en dan voor mekaar inry.
"Ons kan nie wag vir grootmense om die probleem op te los nie," sê Damian.
Volgens die seuns het munisipale padwerkers verby hulle gery op die dag wat hulle die gat toegemaak het en nie eens by hulle stilgehou nie. TygerBurger het die raadslid vir die gebied, Thembisile Batembu, gevra of daar enige planne is om die gate toe te maak.